Μορδοβιανή κουζίνα

Η μορδοβιανή κουζίνα είναι η παραδοσιακή κουζίνα των Μορδβίνων, οι οποίοι τώρα ζουν στη Μορδοβία, ομοσπονδιακό υποκείμενο της Ρωσίας, και στις γύρω από αυτήν περιοχές. Αποτελείται από μια ποικιλία από πιάτα, με βάση τα γεωγραφικά, πολιτιστικά και κλιματικά χαρακτηριστικά της περιοχής, με έντονο παραδοσιακό χαρακτηριστικό τα πιάτα με ψάρι.

 Ψάρια 
Οι Φινλανδοί του Βόλγα εγκαταστάθηκαν στις όχθες των ποταμών, σε μέρη βολικά για ψάρεμα. Παραδοσιακά, οι Μορδοβιανοί δίνουν μεγάλη προσοχή στην υπεράσπιση της φύσης. Τα πιάτα με ψάρι ποικίλουν ανάλογα με τον τύπο μαγειρέματος. Τα ψάρια καταναλώνονταν ωμά, κατεψυγμένα, αποξηραμένα, αλμυρά και βραστά. Ως συστατικά μαγειρέματος χρησιμοποιούνταν το συκώτι του ψαριού, τα αυγά του, το σπέρμα του ψαριού και το μουρουνέλαιο.

 Κρέας 
Το κρέας και τα πουλερικά τρώγονταν μαγειρευτά, ψημένα και βρασμένα. Δεν υπήρχαν πιάτα με τηγανητό κρέας στη φιννοουγγρική κουζίνα, παρά μόνο ψητά πιάτα, που επίσης ήρθαν ως επιρροή από thn ταταρική κουζίνα τον 19ο αιώνα. Το βοδινό, το πρόβειο και το χοιρινό κρέας διατηρούνταν με διάφορους τρόπους. Η αρχαιότερη μέθοδος συντήρησης ήταν η ξήρανση. Το προβρασμένο κρέας το αποξήραιναν στον φούρνο ή κάτω από τον ήλιο. Το λίπος από το ζωμό συγκεντρωνόταν και χρησιμοποιούνταν για μαγείρεμα. Το κρέας επίσης το κατέψυχαν για να συντηρείται.

Στην αρχαιότητα, χρησιμοποιούνταν και το κρέας αλόγου για φαγητό, αλλά αργότερα χρησιμοποιούνταν μόνο σε τελετουργίες (molyam), που σχετίζονταν με τη λατρεία των αλόγων.

 Μυρωδικά και λαχανικά 
Πολλά αγροκτήματα καλλιεργούσαν λάχανο, αγγούρια, πατάτες, σκόρδο, καρότα, φασόλια, παντζάρια, γογγύλια, ραπανάκια και κολοκύθες. Το καλοκαίρι και το φθινόπωρο τρώγονταν πολλά φρούτα φρέσκα. Τα αγγουράκια τουρσί χρησιμοποιούνταν για την προετοιμασία των πιάτων. Τα παντζάρια και οι κολοκύθες τρώγονταν στον ατμό ως επιδόρπιο. Το στσι (λαχανόσουπα) ήταν μια παραδοσιακή σούπα, που αποτελούνταν από λάχανο και πατάτες μαγειρεμένες σε ζωμό κοτόπουλου, ενώ στο τέλος προστίθενταν  κρεμμύδια και καρότα. Αντί για μπαχαρικά, χρησιμοποιούνταν για την παρασκευή πιάτων μυρωδικά, όπως κάρδαμο, χρένο, κρεμμύδι, παστινάκι, εκουιζέτο, τσουκνίδα και άγριο αιγοπόδιο.

 Μανιτάρια 
Ta μανιτάρια ήταν ένα από τα κύρια συστατικά στα παραδοσιακά πιάτα. Τα έβραζαν, τα αλάτιζαν, τα τηγάνιζαν, τους πρόσθεταν ξινάδα και τα αποξήραιναν.

 Δημητριακά 
Τα δημητριακά είχαν ιδιαίτερη θέση στη μορδοβιανή κουζίνα. Oi φιννοουγγρικοί λαοί χρησιμοποιούσαν ως επί το πλείστον σιτάρι, κριθάρι, όλυρα (αγριοσίταρο) και σίκαλη (μαύρο δημητριακό). Τα τελετουργικά γεύματα στη Μορδοβία συνδέονταν με την αγροτική περίοδο, την οικογένεια και τις επίσημες αργίες. Για παράδειγμα, ο χυλός από κεχρί δεν ήταν μόνο ένα νόστιμο γεύμα σε γάμους, βαφτίσεις και κηδείες, αλλά υπήρχε και μια ειδική τελετουργία, κατά την οποία φτιαχνόταν ο χυλός μπαμπά (γυναικείος χυλός) την τελευταία μέρα που περνούσε στο σπίτι της μία νύφη.

 Μπλίνι (τηγανίτες) 
Τα μπλίνι (τηγανίτες) ήταν ένα αγαπημένο πιάτο των Μορδβίνων. Ονομάζονταν pachat και παρασκευάζονταν από αλεύρι σίκαλης, σιταριού, κεχρί και μπιζελιού. Παραδοσιακά στους Μορδβίνους άρεσε οι τηγανίτες να είναι μάλλον παχύρρευστες και πρόσθεταν βραστές πατάτες μες στη ζύμη. Τέτοιες τηγανίτες σερβίρονταν με γάλα και μέλι.

 Παραπομπές 

 Εξωτερικοί σύνδεσμοι 
 Μορδοβιανές συνταγές
 Εθνική κουζίνα της Μορδοβίας

Κατηγορία:Ρωσική κουζίνα
Κατηγορία:Μορδοβία